b'\n_START_ARTICLE_\nProvincie roman\xc4\x83\n_START_SECTION_\nGeneralit\xc4\x83\xc8\x9bi\n_START_PARAGRAPH_\nProvinciile erau de obicei guvernate de politicieni cu rang senatorial, \xc3\xaen general fo\xc8\x99ti consuli sau fo\xc8\x99ti praetori. O excep\xc8\x9bie era provincia Aegyptus, \xc3\xaencorporat\xc4\x83 de Augustus dup\xc4\x83 moartea Celopatrei: era condus\xc4\x83 de un guvernator de rang equestrian, poate pentru a descuraja ambi\xc8\x9biile senatorilor._NEWLINE_\xc3\x8en timpul Republicii Romane, guvernatorul unei provincii era numit pe o perioad\xc4\x83 de un an. La \xc3\xaenceput de an, provinciile erau distribuite viitorilor guvernatori prin tragere la sor\xc8\x9bi sau erau atribuite direct. De obicei, provinciile care erau mai greu de guvernat dec\xc3\xa2t era de a\xc8\x99teptat, \xe2\x80\x94 fie din cauza invaziilor barbare, fie datorit\xc4\x83 r\xc4\x83scoalelor interne \xe2\x80\x94, erau date spre conducere fo\xc8\x99tilor consuli, oamenii care aveau cel mai mare prestigiu \xc8\x99i cea mai mare experien\xc8\x9b\xc4\x83. Distribu\xc8\x9bia legiunilor \xc3\xaen provincii depindea de asemenea de gradul de risc reprezentat. Spre exemplu, \xc3\xaen anul 14, provincia Lusitania nu avea o legiune permanent\xc4\x83, \xc3\xaens\xc4\x83 \xc3\xaen Germania Inferior, unde frontiera de la Rin nu era \xc3\xaenc\xc4\x83 pacificat\xc4\x83, erau sta\xc8\x9bionate patru legiuni. Aceste provincii problematice erau cele mai dorite de viitorii guvernatori. Problemele provinciale \xc3\xaensemnau \xc8\x99i r\xc4\x83zboi, iar r\xc4\x83zboiul aducea \xc3\xaentotdeauna prad\xc4\x83, sclavi de v\xc3\xa2nzare \xc8\x99i ocazii de \xc3\xaembog\xc4\x83\xc8\x9bire. Sicilia a constituit prima provincie roman\xc4\x83 \xc3\xaencep\xc3\xa2nd cu 241 \xc3\xae.Hr., dup\xc4\x83 ce a fost cucerit\xc4\x83 treptat de Republic\xc4\x83 \xc3\xaen timpul Primului R\xc4\x83zboi Punic (264\xe2\x80\x93241 \xc3\xae.Hr.)._NEWLINE_Num\xc4\x83rul \xc8\x99i dimensiunea provinciilor se schimba \xc3\xaen conformitate cu politica intern\xc4\x83 roman\xc4\x83. \xc3\x8en timpul Imperiului Roman, provinciile cele mai mari, sau cele mai mari garnizoane (spre exemplu Pannonia \xc8\x99i Moesia) au fost \xc3\xaemp\xc4\x83r\xc8\x9bite \xc3\xaen provincii mai mici pentru a \xc3\xaempiedica o situa\xc8\x9bie \xc3\xaen care un singur guvernator ar fi de\xc8\x9binut prea mult\xc4\x83 putere \xc3\xaen m\xc3\xa2inile sale. Se descurajau astfel ambi\xc8\x9biile \xc8\x99efilor de provincii pentru tronul imperial._NEWLINE_Dup\xc4\x83 apari\xc8\x9bia principatului la sf\xc3\xa2r\xc8\x99itul r\xc4\x83zboiului civil, care a marcat dispari\xc8\x9bia Republicii, Augustus \xc8\x99i-a arogat dreptul de a alege guvernatorii pentru provinciile \xc3\xaen care el \xc8\x99i succesorii s\xc4\x83i de\xc8\x9bineau controlul militar \xc8\x99i administrativ suprem. \xc3\x8en acest fel, provinciile cele mai importante din punct de vedere strategic, de obicei aflate la grani\xc8\x9bele disputate ale imperiului, au devenit provincii imperiale. Restul provinciilor au r\xc4\x83mas, cu statutul de provincii senatoriale, \xc3\xaen care Senatul avea dreptul s\xc4\x83 numeasc\xc4\x83 un guvernator.'